เรื่อง: วงล้อ Enoxa ห่วงใย อุ่นใจพร้อมกลับบ้าน (EnoxaCare Wheel)
ผู้พัฒนาผลงาน: นางสาวเพ็ญนภา นาโนน พยาบาลวิชาชีพชำนาญการ หอผู้ป่วยในพิเศษและจักษุ โรงพยาบาลอุทุมพรพิสัย 
[bookmark: _GoBack]ภาวะลิ่มเลือดอุดตันในหลอดเลือดดำ (Venous Thromboembolism: VTE) เป็นปัญหาทางสุขภาพที่สำคัญและพบได้บ่อยในผู้ป่วยที่ต้องนอนพักรักษาตัวในโรงพยาบาลเป็นระยะเวลานาน หรือผู้ป่วยที่ได้รับการผ่าตัดกระดูกและข้อ ซึ่งมีความเสี่ยงสูงต่อการเกิดภาวะลิ่มเลือดอุดตันในหลอดเลือดดำส่วนลึกและภาวะลิ่มเลือดหลุดไปอุดหลอดเลือดปอด แนวทางการรักษาและป้องกันที่สำคัญคือการใช้ยา Enoxaparin Sodium ซึ่งเป็นยาในกลุ่ม Low Molecular Weight Heparin (LMWH) ที่มีประสิทธิภาพสูงและผู้ป่วยสามารถนำกลับไปฉีดเองที่บ้านได้ อย่างไรก็ตาม จากบริบทการดูแลผู้ป่วยของหอผู้ป่วยในตึกพิเศษและจักษุ โรงพยาบาลอุทุมพรพิสัย พบว่าการให้ผู้ป่วยกลับไปใช้ยา Enoxaparin อย่างต่อเนื่องที่บ้านยังมีข้อจำกัดและความเสี่ยงหลายประการ เช่น ผู้ป่วยลืมฉีดยา ฉีดผิดเวลา หรือฉีดผิดเทคนิค ซึ่งอาจนำไปสู่การเกิดภาวะแทรกซ้อนที่รุนแรง เช่น ลิ่มเลือดอุดตัน หรือภาวะเลือดออกผิดปกติ จากปัญหาดังกล่าว จึงได้เกิดแนวคิดในการพัฒนานวัตกรรม "วงล้อ Enoxa ห่วงใย อุ่นใจพร้อมกลับบ้าน" (EnoxaCare Wheel) ขึ้น เพื่อเป็นเครื่องมือส่งเสริมความปลอดภัย เพิ่มความรู้และความมั่นใจ ตลอดจนช่วยลดภาระงานของบุคลากรทางการแพทย์ในการติดตามการดูแลรักษาระยะยาว 
การดำเนินงานเริ่มต้นจากการออกแบบนวัตกรรมวงล้อ EnoxaCare Wheel โดยบูรณาการเข้ากับกระบวนการดูแล 5 ขั้นตอน ได้แก่ การประเมินความเหมาะสมของผู้ป่วย การวางแผนร่วมกับทีมสหวิชาชีพ การให้คำแนะนำก่อนกลับบ้าน การส่งต่อข้อมูลให้ทีมดูแลในชุมชน และการติดตามผลหลังจำหน่าย นวัตกรรมนี้ช่วยระบุตำแหน่งการฉีดยาบริเวณหน้าท้องที่สลับปรับเปลี่ยนไปในแต่ละมื้อ เพื่อป้องกันการฉีดซ้ำรอยเดิม โดยได้มีการอบรมพยาบาลในหอผู้ป่วยเพื่อให้เข้าใจการใช้งาน ก่อนนำไปทดลองใช้จริงในกลุ่มตัวอย่างผู้ป่วย นอกจากนี้ ยังมีการใช้เครื่องมือประเมินผลที่ครอบคลุม ทั้งแบบประเมินความรู้แบบทดสอบ 10 ข้อ แบบประเมินความพึงพอใจ 5 ระดับ และแบบบันทึกการฉีดยาที่ระบุตำแหน่งและเวลาอย่างชัดเจน 
ผลการดำเนินงานในระยะนำร่อง พบว่ามีผู้ป่วยเข้าร่วมโครงการจำนวน 2 ราย ผลลัพธ์ทางคลินิกบรรลุตามเป้าหมายที่วางไว้ โดยอัตราการเกิดภาวะแทรกซ้อนหลังฉีดยาลดลงเป็นศูนย์ (0%) ในด้านความพึงพอใจ พบว่าผู้ป่วยและญาติให้คะแนนความพึงพอใจสูงถึง 9.5 จาก 10 คะแนน ในขณะที่บุคลากรทางการแพทย์รายงานผลสะท้อนกลับเชิงบวกว่า นวัตกรรมดังกล่าวเป็นเครื่องมือที่ใช้งานง่าย สื่อสารกับผู้ป่วยได้ชัดเจน และช่วยในการวางแผนการดูแลต่อเนื่องได้อย่างมีประสิทธิภาพ บทสรุปจากการพัฒนานวัตกรรมชี้ให้เห็นว่า วงล้อ Enoxa เป็นเครื่องมือที่ช่วยเชื่อมโยงการดูแลระหว่างโรงพยาบาลและชุมชน ลดความเสี่ยงในการเกิดความคลาดเคลื่อนทางยา และส่งเสริมให้ผู้ป่วยและญาติสามารถดูแลตนเองที่บ้านได้อย่างถูกต้อง ปลอดภัย และยั่งยืน 

